**Јавни позив за доделу подстицајних средстава за набавку квалитетних (уматичених) приплодних свиња, оваца и коза на територији града Шапца за 2024. годину**

На основу Програма подршке за спровођење пољопривредне политике и политике руралног развоја града Шапца за 2024. годину, број: 000503400 2024 од 13.02.2024. г. и Одлуке градоначелника града Шапца број: 001822819 2024 од 03.06.2024. г.

**ГРАДСКА УПРАВА ГРАДА ШАПЦА**

**Одељење за пољопривреду**

**Објављује**

**ЈАВНИ ПОЗИВ**

**ЗА ДОСТАВЉАЊЕ ПРИЈАВА ЗА ДОДЕЛУ ПОДСТИЦАЈНИХ СРЕДСТАВА ЗА НАБАВКУ КВАЛИТЕТНИХ (УМАТИЧЕНИХ) ПРИПЛОДНИХ СВИЊА, ОВАЦА И КОЗА НА ТЕРИТОРИЈИ ГРАДА ШАПЦА ЗА 2024. ГОДИНУ**

**ПРЕДМЕТ ЈАВНОГ ПОЗИВА**

Јавним позивом уређују се услови, начин и критеријуми доделе подстицајних средстава за набавку квалитетних приплодних свиња, оваца и коза на територији града Шапца за 2024. годину.

**ПОДНОСИОЦИ ПРИЈАВА**

Право на доделу подстицајних средстава за набавку квалитених приплодних свиња, оваца и коза може остварити физичко лице – носилац регистрованог породичног пољопривредног газдинства са територије града Шапца.

**ОПШТИ УСЛОВИ**

Подносилац пријаве има право на подстицајна средства ако испуњава следеће услове:

* да има пребивалиште на територији града Шапца и да купљене животиње држи на територији града Шапца;
* да је носилац регистрованог комерцијалног породичног пољопривредног газдинства у активном статусу на територији града Шапца;
* да су измирене доспеле пореске обавезе, прописане од стране надлежног органа Градске управе града Шапца;
* да ја набавио приплодна уматичена грла у периоду од 01.10.2023. до 30.09.2024. године;
* да је купио минимум једно а максимум десет квалитетних уматичених приплодних грла, старости у моменту издавања рачуна (куповине): назимице и нерастови од 5 до 14 месеци; овце и овнови од 4 до 24 месеца; козе и јарчеви од 4 до 24 месеца, која одговарају стандарду квалитета за предметну врсту животиња;
* да су грла која су купљена у власништву носиоца или члана регистрованог пољопривредног газдинства;
* да има адекватне објекте за смештај грла стоке за које остварује подстицај;
* да купљена грла за која је остварио подстицајна средства не сме отуђити у року од две године;
* у току трајања јавног позива, једно регистровано пољопривредно газдинство може поднети један захтев за потстицајна средства.

**ВРСТЕ ПРИХВАТЉИВИХ и НЕПРИХВАТЉИВИХ ТРОШКОВА**

Прихватљиви трошкови су цена коштања квалитетних приплодних грла свиња, оваца и коза, који се бесповратно додељују у износу од 40 % од укупне цене коштања а максимално 150.000,00 динара по кориснику подстицаја.

Неприхватљиви трошкови су сви трошкови који настају приликом транспорта животиња, услуге ветеринара као и други трошкови учињени реализацијом овог посла.

**ПОТРЕБНА ДОКУМЕНТАЦИЈА**

Подносилац пријаве доставља следеће документе:

1. образац пријаве за доделу подстицајних средстава за куповину квалитетних приплодних свиња, оваца и коза;
2. образац изјаве подносиоца пријаве да по неком другом основу не користи бесповратна подстицајна средства за исту намену;
3. уверење о измиреним доспелим пореским обавезама, издато од стране надлежног органа Градске управе града Шапца, не старије од 30 дана;
4. фотокопија потврде о статусу у регистру пољопривредних газдинстава;
5. оригинал рачун за купљену стоку са спецификацијом идентификационих бројева животиња ако су грла стоке купљена на регистрованим фармама или Уговор о купопродаји са ИД бројевима животиња оверен код нотара, са јасно израженом ценом ако су грла стоке купљена на пољопривредним газдинствима која не могу да издају рачун;
6. фискални рачун ако је извршено готовинско плаћање, за плаћање преко рачуна извод из банке добављача или потврду о преносу средстава оверену од стране банке као доказ о уплати средстава;
7. здравствено уверење (билет) за купљена грла стоке, издат у моменту трансакције са преводом на купца;
8. фотокопија педигреа или матични лист оверен од стране основне одгајивачке организације са потврдом да грла могу добити уверење о пореклу - педигре
9. фотокопија картице текућег рачуна подносиоца пријаве;
10. фотокопија или очитана лична карта подносиоца пријаве.

**КРИТЕРИЈУМИ ДОДЕЛЕ ПОДСТИЦАЈНИХ СРЕДСТАВА**

Подстицајна средства за набавку квалитетних приплодних свиња, оваца и коза ће се додељивати по редоследу подношења захтева, за сва регистрована пољопривредна газдинства која испуне јавним позивом предвиђене услове а до утрошка за ову меру буџетом предвиђених средстава.

**ПОСТУПАК СПРОВОЂЕЊА ЈАВНОГ ПОЗИВА**

Испуњеност услова за доделу подстицајних средстава утврђује стручна служба Одељења за пољопривреду Градске управе града Шапца (у даљем тексту Одељење за пољопривреду), на основу приложене документације као и Комисија за проверу на лицу места. За пријаве на јавни позив које испуњавају тражене услове и имају позитиван записник Комисије за контролу на лицу места о реализацији инвестиције, Одељења за пољопривреду доноси Решење о додели подстицајних средстава и руководилац Одељења га потписује. Потписано Решење се доставља кориснику подстицаја као и Одељењу за финансије Градске управе града Шапца на плаћање.

**ИСПЛАТА ПОДСТИЦАЈНИХ СРЕДСТАВА**

Исплата средстава се врши након доношења Решења о додели подстицајних средстава за набавку квалитетних приплодних свиња, оваца и коза.

**НАЧИН И РОКОВИ ПОДНОШЕЊА ПРИЈАВА**Обрасци пријаве и изјаве могу се преузети са сајта града Шапца [www.sabac.rs](http://www.sabac.rs) или у просторијама Одељења за пољопривреду, улица Војводе Бране бр. 2, 15000 Шабац, у радно време од 7,30 до 15,30 часова.

**Рок за подношење пријава на јединственом шалтеру Градске управе града Шапца је од 07,30 часова 27.06.2024. до 30. 09. 2024. године до 15,00 часова.**

Јавни позив објавити на сајту града Шапца, огласној табли Одељења за пољопривреду градске управе града Шапца и локалним средствима јавног информисања.